અહીં એ નોંધવું રહ્યું કે, ગુજરાતી ગીતોની આ સફળતાના પરિણામે આજે દરરોજ ૧૫થી ૨૦ નવાં ગીતોના શૂટિંગ થાય છે. ૨૦ જેટલી મોટી ગુજરાતી મ્યુઝિક કંપનીઓ હવે ડિજિટલ માર્કેટના ઊભા થવાથી યુ-ટ્યૂબ ચેનલમાં ફેરવાઈ ગઈ છે. એક અંદાજ પ્રમાણે આ તમામ ચેનલોનો બિઝનેસ વર્ષે ૨૫થી ૩૦ કરોડ આસપાસ થવા જાય છે. આ સફળતાથી પ્રેરાઈને કોમેડી પ્રકારની બીજી યુ-ટ્યૂબ ચેનલોને પણ પ્રોત્સાહન મળ્યું છે. ગુજરાતમાં ડિજિટલ માર્કેટ ધીમેધીમે વિકસી રહ્યું છે એનો અંદાજ એના પરથી પણ લગાવી શકાય છે કે પહેલાં યુ-ટ્યૂબ પર દસ લાખ વ્યૂઝ આવે એ બહુ મોટી વાત ગણાતી. આજે રાઘવ જેવી કંપનીનું નવું ગીત અપલોડ થાય કે ગણતરીના દિવસોમાં જ એટલા વ્યૂઅર્સ મેળવી લે છે. રાઘવ ડિજિટલના વીડિયો ડિરેક્ટર ધ્રુવલ સૌદાગર આ નવા ઊભરી રહેલા માર્કેટ માટે માત્ર યુવાવર્ગને જ ટાર્ગેટ કરે છે. તેની પાછળનું કારણ આપતાં તેઓ કહે છે, ‘આ લોકો સૌથી વધુ ઇન્ટરનેટ વાપરે છે અને તેમના માટે કશું ફિક્સ નથી હોતું. તેમને ગમે, મજા આવે એવી રીતે તૈયાર કરીને રજૂઆત કરીએ તે બધું તે સ્વીકારી લેતાં હોય છે. જોકે અમે એ બાબતે સભાન છીએ કે તેમને ક્યાંય ગેરમાર્ગે ન દોરીએ. હાથમાં છે વ્હિસ્કી…માં અમે તેની લાગણીને સ્પર્શવાનો પ્રયત્ન કર્યો છે. છતાં તેમાં આત્મહત્યા, દારૃની લત, બ્લેડ મારીને રોષ વ્યક્ત કરતો બતાવતા નથી. મારું ટાર્ગેટ ઓડિયન્સ સામાન્ય યુવાનો છે અને તેમાં ગામડાનો યુવાન એકદમ ફિટ બેસે છે.’